b'\n_START_ARTICLE_\nHenrik Neubauer\n_START_SECTION_\n\xc5\xbdivljenje\n_START_PARAGRAPH_\nZ baletom se je za\xc4\x8del ukvarjati leta 1944, ko je obiskoval baletno \xc5\xa1olo M. Kirbosa. Sprva je bil baletni zborist, nato solist ljubljanskega Baleta od leta 1946 do 1957, vmes je leta 1953 diplomiral na Srednji baletni \xc5\xa1oli v Ljubljani, med 1957 in 1961 je bil asistent na Medicinski fakulteti v Ljubljani, nato je bil do leta 1972 vodja baleta in koreograf ljubljanskega Baleta, od 1972 do 1982 je bil direktor in umetni\xc5\xa1ki vodja Festivala Ljubljana, od 1984 do 1986 umetni\xc5\xa1ki vodja Opere in Baleta v Mariboru. Koreografsko se je vmes izpopolnjeval v Moskvi, Leningradu in v ZDA. Od leta 1989 do 2002 je predaval na Akademiji za glasbo Univerze v Ljubljani na pevskem oddelku in Operni \xc5\xa1oli, za katero je leta 1997 pripravil program \xc5\xa1tudija. Leta 2008 je pripravil tudi program opernega oddelka za na\xc4\x8drtovano Glasbeno akademijo mariborske Univerze v Velenju. Leta 1995 je o\xc5\xbeivil delovanje Dru\xc5\xa1tva baletnih umetnikov Slovenije, ki ga je vodil do leta 2001, od leta 2002 do 2009 je bil predsednik Slovenskega komornega glasbenega gledali\xc5\xa1\xc4\x8da._NEWLINE_Kot plesalec in koreograf je nastopil v ve\xc4\x8dini najpomembnej\xc5\xa1ih klasi\xc4\x8dnih in modernih baletov. Leta 1975 je re\xc5\xbeiral v mariborski Operi Gotov\xc4\x8devo opero Ero z onega sveta in od takrat do danes zre\xc5\xbeiral ve\xc4\x8d kot 30 oper in operet (Tosca, Trubadur, Carmen, Traviata, Gorenjski slav\xc4\x8dek idr.)_NEWLINE_Kot soavtor je sodeloval pri \xc5\xa1tevilnih enciklopedi\xc4\x8dnih edicijah, imel pa je tudi nekaj odmevnih mednarodnih predavanj._NEWLINE_Za svoje delo je prejel ve\xc4\x8d nagrad in priznanj, leta 2009 je dobil Zlati red za zasluge Republike Slovenije, spisal pa je tudi ve\xc4\x8d kot 30 knjig in prek 500 strokovnih \xc4\x8dlankov s podro\xc4\x8dja opere in baleta.'